Es sann wohl etli Stief'l do
Am Eck dort in dem Zimma,
Doch wem die g'hörn is ziemli hart
Zu sag'n und zu bestimma.
Heut tragt's der Humel an sein Fuß,
Der Holler der tragt's morgen,
Der Kirchbauer macht Reisen mit
Ganz ohni alle Sorgen.
So geht's mit Feder und Papier,
Mit Büchern und mit all'n;
Es san enk grod die rechten vier,
Ma könnt's net schöner mal'n
Und wenn der Muckl a non war
A Süffling wie die andern,
So därft'ns als vier Brüder glei
Im Dörfel umawandern.
Sie leb'n wahrhafti auf der Welt
Von Samsta af'n Sunnta,
Hob'n oft all' vier koan Kreuzer Geld,
San doch fidel und munta.
Der Postwag'n is ihr g'schworner Feind,
Laßt's oft gar gräßli stecka;
Dös alles ober thut 'n nix,
Macht ihna net viel Schrecka,
In so an Zimmer wos z'studir'n,
Dös wär a Kunst zu nenna,
Und dös z' begreifa därf man nur
Die Leuteln alle kenna.
Es is koan Tag im Jahr, bei Gott!
Wo's all vier nüchtern z'finden.
Wo oana net an Ruppel hat,
Und schlaft im Bett dahinten.